Nordmannen drar til Frankrike i morgen for å gjennomføre den medisinske testen.

Rosenborg har solgt Ole Selnæs til den franske klubben St. Étienne. Det bekrefter trønderne på sine hjemmesider.

21-åringen reiser til Frankrike for å forhandle om sin personlige avtale og gjennomføre medisinske tester.

Selnæs tok til tårene i avskjedsintervjuet

Se intervju med spilleren til høyre i saken! Video med tillatelse fra rbk.no!

Overgangssummen er ikke offentliggjort, men etter det TV 2 Sporten får opplyst vil RBK få i overkant av 30 millioner kroner for Selnæs.

Midtbanespilleren blir dermed lagkamerat med Alexander Søderlund som ble klar for St. Étienne tidligere i januar.

– Føles vemodig og trist

– Det føles veldig vemodig og trist egentlig. Samtidig ser jeg frem til å kunne utvikle meg som fotballspiller ved å spille på et høyere nivå enn Tippeligaen. At Søderlund er i Saint-Étienne fra før er også veldig positivt for meg, sier Selnæs til klubbens hjemmeside.

Dermed har Rosenborg mistet to av lagets nøkkelspillere fra fjorårssesongen.

– Det er ikke noe vi jubler for, men sånn er fotballen, sier trener Kåre Ingebrigtsen.

– Ole har vært fantastisk for oss, men det er langt fra den første fantastiske spilleren Rosenborg har solgt. For oss handler det om hvordan vi erstatter ham. Nå har vi fire-fem gode midtbanespillere, men vi blir litt mer sårbare nå som Ole drar, så det er klart vi jobber med å få inn en erstatter, sier Ingebrigtsen.

Selnæs hadde en svært vellykket sesong for Rosenborg i fjor, da klubben vant både serien og cupen. I tillegg ble trønderen kåret til Årets Spiller i Tippeligaen.

21-åringen ble også tatt ut i den norske landslagstroppen, men han har ennå ikke fått sin debut.

To nordmenn i samme klubb

I januar ble Rosenborg-toppscoreren Alexander Søderlund solgt til St. Étienne. Franske medier rapporterte da om en overgangssum på omtrent 14 millioner kroner.

Landslagsspissen har startet bra i Frankrike, og han ble matchvinner mot rivalen Lyon i sin andre kamp for klubben.

For øyeblikket ligger St. Étienne på en sjetteplass i Ligue 1. I tillegg skal klubben spille 16-delsfinale i Europa League mot sveitsiske Basel i februar.